b"\n_START_ARTICLE_\nEnciclop\xc3\xa8dia Nacional Azerbaidjanesa\n_START_PARAGRAPH_\nL'Enciclop\xc3\xa8dia Nacional Azerbaidjanesa (en \xc3\xa0zeri, Az\xc9\x99rbaycan Milli Ensiklopediyas\xc4\xb1) \xc3\xa9s una enciclop\xc3\xa8dia universal que s'est\xc3\xa0 publicant des del 2007 a Bak\xc3\xba.\n_START_SECTION_\nHist\xc3\xb2ria\n_START_PARAGRAPH_\nEl primer intent de publicar una enciclop\xc3\xa8dia azerbaidjanesa fou al principi del segle XX, per\xc3\xb2 no va reeixir._NEWLINE_El 30 de desembre de 1965 es decret\xc3\xa0 l'ordre de publicar l'Enciclop\xc3\xa8dia Sovi\xc3\xa8tica Azerbaidjanesa, per\xc3\xb2 el primer volum no aparegu\xc3\xa9 fins al 1970, i despr\xc3\xa9s se suspengu\xc3\xa9 la publicaci\xc3\xb3 perqu\xc3\xa8 no s'ajustava als criteris legals del r\xc3\xa8gim sovi\xc3\xa8tic. Ja d'acord amb l'ordre de publicaci\xc3\xb3, el 1975 i fins al 1987 es va reprendre l'enciclop\xc3\xa8dia des del principi, i es va completar tota, substituint fins i tot el volum previ._NEWLINE_Despr\xc3\xa9s de la independ\xc3\xa8ncia, un nou decret datat el 30 de maig del 2000 orden\xc3\xa0 la publicaci\xc3\xb3 d'una nova Enciclop\xc3\xa8dia Nacional Azerbaidjanesa. A m\xc3\xa9s, el 5 de maig del 2004, fou establert per decret presidencial el Centre de Recerca de l'Enciclop\xc3\xa8dia Nacional Azerbaidjanesa, encarregat de la redacci\xc3\xb3 i de la publicaci\xc3\xb3 de l'obra. L'Acad\xc3\xa8mia Nacional de Ci\xc3\xa8ncies d'Azerbaidjan tutela l'enciclop\xc3\xa8dia. Les 25.000 primeres c\xc3\xb2pies, editades per Sherg-Gerb, foren lliurades gratu\xc3\xaftament a les biblioteques i altres entitats._NEWLINE_El 2007 es public\xc3\xa0 el volum especial Azerbaijan. A continuaci\xc3\xb3, el 2009 va sortir el primer volum de l'Enciclop\xc3\xa8dia Nacional Azerbaidjanesa. Hi ha la intenci\xc3\xb3 de treure un total de 20 volums de l'enciclop\xc3\xa8dia, amb entre 800 i 900 p\xc3\xa0gines cadascun. S'imprimiran 30.000 c\xc3\xb2pies de cada volum.\n_START_SECTION_\nVersi\xc3\xb3 russa\n_START_PARAGRAPH_\nEs van treure 5.000 exemplars d'una versi\xc3\xb3 de l'enciclop\xc3\xa8dia en llengua russa. Es tracta d'una miscel\xc2\xb7l\xc3\xa0nia general sobre Azerbaidjan, que cont\xc3\xa9 informaci\xc3\xb3 sobre hist\xc3\xb2ria, cultura, literatura, ci\xc3\xa8ncia i educaci\xc3\xb3 del pa\xc3\xads. \xc2\xa0_NEWLINE_I el 2012 es va publicar a Alemanya un volum especial en rus."